#JongStemme: Moenie te gemaklik raak in die grendelstaat nie | Maroela Media
Weermagtenks in die strate. Geen uitgang uit die land nie. Die regering besluit watter inligting die burgers mag en nie mag versprei nie.
Nee, ek verwys nie na Suid-Afrika se grendelstaat as gevolg van die Covid-19 pandemie nie; ek verwys na Mao se China, Oos-Duitsland tydens die Koue Oorlog en Venezuela die afgelope vier jaar.
Dis baie maklik vir ons om te sê ons regering is net besig om pro-aktief te wees sodat ons nie deel in Italië of die VSA se lot nie, maar as ons nie versigtig is nie, kan iemand maklik misbruik maak van die omstandighede – en dié wat sál misbruik maak, is juis dié wat ons nie wil hê moet nie.
Die pandemie het tot dusver nie 'n tekort aan staatsleiers wat die virus se nagevolge ontgin vir alles wat dit werd is nie. Die feit dat ondersoeke ten opsigte van eerste minister Benjamin Netanyahu van Israel se korrupsieverhoor nie kan voortgaan nie, pas hom goed, en Hongarye se Viktor Orban het die geleentheid aangegryp om 'n geweldige hoeveelheid mag aan homself toe te ken om die krisis te hanteer.
Hierdie voorbeelde klink dalk verafgeleë, maar in 'n land waar sosialistiese beleide boaan die regering se lys is, moet ons nie verbaas wees as die vrees wat ons nou ervaar om uit die huis uit te loop, dreig om langer as 21 dae te duur nie.
Die tekort aan inkomste wat die meeste Suid-Afrikaners nou ervaar (en meeste van hulle al ervaar het voor ons enigsins geweet het wat 'n koronavirus is), is 'n probleem wat ons leiers maklik in die versoeking kan lei om hul ideologiese planne nou deur te druk. Oplossings soos grondonteiening sodat dié wat in arm gebiede bly sosiale distansiëring beter kan uitvoer, of voorgeskrewe bates om voorsiening te maak vir dié wat nie tans genoeg verdien nie, word nou deur hul voorstanders nog meer gepropageer. En met 'n staat wat nou meer mag het vir skielike besluite, en burgers wat nie in die strate kan betoog nie, is teenstand teen hierdie giftige idees in groot tekort.
Of jy nou van mening is dat die algehele landwye afsondering 'n goeie pro-aktiewe besluit was, en of jy dink die reaksie is heeltemal te groot vir die risiko, waaksaamheid moenie verlore gaan terwyl ons in isolasie sit nie. Ek probeer om nie te veel nuus te lees nie, want ek dink dis maklik om vasgevang te raak in die wêreld se reaksies en ek wil hierdie tyd gebruik om myself te verbeter en voor te berei vir 'n lewe ná kwarantyn.
Dit gesê, let ek op na wat ons amptenare en mense in magsposisies doen en sê, en ek dink hoe dit my kan beïnvloed – nou, en ná die chaos. Die allerlaaste ding wat ek wil hê, is om te sien hoe 'n biologiese virus sterf, en 'n ideologiese een sy plek neem.
Morné Bester is tans besig met sy honneursgraad in bedryfsielkunde aan die Universiteit van Pretoria en werk as studente-assistent in die departement van menslike hulpbronnebestuur.
Persoonlik dink ek die moontlikhede van misbruik en verandering in ons land se toekoms is legio.
Wat my gelukkig maak is dat ons President sy stem dik maak en dat dit lyk asof hy bietjie meer beheer het van hoe dinge in die land gedoen moet word.
Daar is natuurlik ook die Mananas van hierdie wêreld wat sal lieg, bedrieg en gewig wil rondgooi. Ons moet egter kalm optree dan glo ek ons sal nie 'n Venuzuela word in hierdie grendel tyd nie.